
Venovanie
Venované môjmu synovi Gabrielovi, ktorý je pre mňa tým najlepším učiteľom. „Verím, že raz ti táto kniha pomôže žiť život svojich snov.“
Špeciálne poďakovanie
Za svoj život som spoznala mnoho ľudí a mnohí z nich mi nesmierne pomohli v čase, keď mi bolo najhoršie. No bolo veľmi málo takých, ktorí verili v moje schopnosti i keď ja sama som o nich pochybovala. Raz som stretla jednu úžasnú ženu s veľkým srdcom, ktorá ma nesmierne obohatila a dodnes vnútorne obohacuje, ako dokáže iba človek človeka. Je ňou sponzorka tejto knihy Alenka a jej kolega Mário , títo dvaja ľudia mi nesmierne pomohli pri vydaní knihy, za čo im obom patrí obrovská vďaka. Ďakujem Vám.
Poďakovanie
Moje najväčšie poďakovanie patrí mojim rodičom za ich výchovu, trpezlivosť, ktorú so mnou mali a majú, za lásku ktorú mi dávajú. Ďakujem za mojich starých rodičov, ktorí mi dávali najväčšiu lásku akej boli schopní. Mojej starej mame ďakujem hlavne za to, čomu všetkému ma v živote naučila a za lásku, ktorou ma obdarovávala. Ďakujem môjmu exmanželovi, že som mala to šťastie porodiť tak nádherné a úžasné dieťa, akým je môj syn. A ďakujem mu za to, že to so mnou vydržal v tej najdlhšej etape môjho života, kedy som sa hľadala. Chcem sa poďakovať môjmu milovanému synovi Gabrielovi za to, že si vybral práve mňa aj keď to nemá so mnou ľahké. Ľúbim ťa ako najviac viem. Si pre mňa tým najvzácnejším príkladom toho, ako byť sám sebou. Chcem sa taktiež poďakovať Martinovi za to, že ma učil ako byť sama sebou, ako si stáť za vlastným presvedčením, ako sa zbavovať strachov. Ďakujem ti, nikdy nezabudnem. Moje poďakovanie taktiež patrí človeku, ktorý mi dodal veľa sily za posledný rok života. Človek, ktorý ani netušil, že existujem, no i tak bol pre mňa nesmiernou inšpiráciou a vďaka ktorému som prehodnotila to, čo pre mňa znamená slovo láska. Ďakujem za to, že si Marián. Ďakujem, patrí aj mojim najlepším priateľkám a zároveň najväčším učiteľkám Deniske a Dáške za ich lásku, podporu, kopance a za všetko čo som s nimi prežila. Veľké ďakujem patrí mojej terajšej učiteľke Ildi, ktorá mi celkom otvorila oči a našla ten spúšťací mechanizmus, pri ktorom som si uvedomila kto som a čo chcem. Ďakujem vám všetkým ľudia, ktorých som v živote stretla, pretože bez vás by som to nebola ja, pretože bez vás by nebol život životom a pretože bez vás by nevznikla táto kniha. Moje veľké poďakovanie patrí vydavateľstvu Via Bibliotheca, ktoré mi umožnilo knihu vydať v knižnej forme. Taktiež chcem veľmi pekne poďakovať pánovi Druskovi z Druska Books za vydanie eknihy a pomoci pri úprave knihy.
„Veci nie sú také, akými sa zdajú byť. Väčšinou nepoznáme všetky súvislosti. Keď máme vieru, potrebujeme aj dôveru, že všetko čo prichádza, sa deje vždy pre tvoj prospech. A to sa vyjaví až časom.“ (neznámy autor)
Úvod do knihy
Keď vznikala myšlienka tejto knihy, prepisovala som ju asi desať krát, vždy totiž prišlo niečo, čo ma zastavilo. Niekedy to bolo slovo, inokedy veta, pri ktorej som sa zastavila a nevedela pokračovať. Netušila som ako ďalej a až teraz som si uvedomila, že ma vždy zastavila téma, ktorú som v sebe nemala spracovanú. Až teraz viem, že to bolo hlavne pre dobro čitateľa, aby som mu nepodala vedomosti, ktoré som neprežila alebo si s nimi nevedela poradiť. Kniha poznatkov o živote je súhrn vlastných skúseností, ktoré som v živote prežila, riešila, zvládla či nezvládla, spracovala a prešla tou najťažšou formou.
Verím, že bude prínosom hlavne pre tú skupinu ľudí, ktorí sú na tom naozaj tak zle, že im je akákoľvek rada drahá. Verte mi, zmeniť život a byť v ňom naozaj sám sebou je trať na dlhé lakte, ale som presvedčená, že čokoľvek čo urobíte je krok vpred.
Kým sa rozhodnete čokoľvek aplikovať vo svojom živote, najprv si aspoň raz knihu prečítajte až do konca. V knihe sú použité iba moje poznatky a skúsenosti, viem, že ich aplikovanie platí na mňa, ako zapôsobí na vás neviem zaručiť. Každý z nás má vlastnú cestu, po ktorej musí ísť, v tejto knihe nájdete tú moju cestu. Či si z nej niečo vezmete alebo nie, nechávam slobodne na vás čitateľoch. Kniha je rozdelená na príbehy zo života, z ktorých väčšina na seba nenadväzuje, ale i tak tvoria jeden celok – jeden život.
O mne
Túto časť O mne, som raz zverejnila a mám pocit, že to do tejto knihy patrí, pretože vám to priblíži niečo málo z toho, čím som si prešla.
Myslím, že mnohí z vás sa v tejto časti nájdu, mnohí budú súhlasne prikyvovať, mnohí nebudú chápať a iní odsudzovať. Každý z nás by si mal totiž uvedomiť kto je a prečo tu je, kam vlastne smeruje môj či váš život?
Verím, že mnohí z vás prešli a mnohí z vás ešte stále prechádzajú ťažkým životným obdobím. Posledné dni pociťujem ako na veľa ľudí tlačí energia života.
Posledných pár dní som dosť často trávila čas sama a v tichu a keď sa pozerám okolo seba, vidím veľmi málo ľudí, ktorí sa smejú a vyžaruje z nich pocit šťastia.
ŠŤASTIE - koľkí z vás pociťujú pri tomto slove pobúrenie, pretože majú pocit, že pocit šťastia je nedosiahnuteľný? Byť šťastný je ťažké, ťažké v prípade, že necháte do svojho života zasahovať okolie a vnímate zásah zvonka za podstatnejší ako vaše vnútorné presvedčenie.
Za posledné obdobie som si uvedomila kto som a prečo, a poviem vám, že priznať si nesebecky, že veľa vlastností, ktoré človek má, a ktoré iným ubližujú je naozaj zaujímavé.
V živote som toho veľa zažila a veľa som sa naučila, rada sa totiž učím, či už po dobrom alebo po zlom, ale milujem život a jeho cesty, ktorými ma vedie, aj keď to tak vždy nebolo.
Netvrdím, že som prežila všetky možné životné situácie, ale bolo ich požehnane a bolo veľa aj zlých. Môj život každý deň začína a každý deň prináša niečo nové a ak niekto povie, že môže byť zle... ja si vravím, že slovo zle je iba názov priradený k tomuto slovu. Situácie, ktoré som prežila alebo prežijem sú vždy výzvou k zmene k lepšiemu. Možno som "snílek", ale verím, že vždy sa dá všetko vyriešiť a obrátiť na lepšie... ale je tu jedno "ale"… človek musí chcieť, chcieť zmeniť seba a svoj život.
Voľakedy som sa snažila pomáhať každému a za každých okolností… hlúposť… dnes viem, že pomôcť môžem iba tomu, kto pomoc chce. Veľa ľudí očakáva, že za nich niekto vyrieši ich problémy a ako neskúsená mladá a naivná, som sa to snažila robiť… ďalšia hlúposť… ukážem vám cestu, či po nej pôjdete alebo nie, je už iba na vás… ďalej to už nie je môj problém. Naučila som sa, že veľa ľudí, ktorým človek pomôže je nevďačných, mysleli si, že je to moja povinnosť pomáhať, pretože to jednoducho tak robím… moja povinnosť je byť šťastná a ak ma niekto vyčerpáva alebo chodí za mnou desať krát s tou istou vecou… prepáčte, ale tomuto človeku nepomôže nikto… pokiaľ s tým nezačne sám.
Naučila som sa, že sa nemusím každému zavďačiť keď mám pocit, že sa mi v tom momente nechce a to ma viedlo k tomu naučiť sa povedať "NIE"… ľudia si myslia, že ak pomáhate alebo ak ste slabá povaha, musíte byť neustále k dispozícii a venovať sa im za každých okolností. Nemusím to robiť, robím to vtedy, keď to ja tak cítim. Moji učitelia ma naučili, že sa mi budú venovať vtedy, kedy chcú oni a nie keď sa ja postavím na uši… a ja im za to ďakujem. Naučila som sa akceptovať názory iných, aj keď s nimi nesúhlasím, nevediem nezmyselné slovné vojny o tom, kto má a kto nemá pravdu… každý zmýšľame inak, každý sme na tom inak a každý je vo vývoji niekde inde… takže nikomu neurčujem čo má alebo čo nemá robiť… a to isté chcem späť….
Naučila som sa, že milovať ľudí viem aj keď mi nedávajú to, čo by som chcela… proste ich milujem nech sú kde sú a s kým sú… aj keď niekedy vyletím ako čert zo škatuľky, lebo chcem dostať svoje… ale viete čo? Som si vedomá, že to je iba môj problém a nehádžem to na nich. (Ak sa mi stane, že urobím prešľap, to najkrajšie na tom je, že som si ho VEDOMÁ). A to najdôležitejšie čo som sa naučila je počúvať sama seba a akceptovať to, čo si žiada moja duša… niektorí ľudia si mýlia lásku s tým, že znamená bezpodmienečne milovať a nechať po sebe skákať… láska je aj hádka, láska je aj vedieť odísť, láska je vedieť povedať nie… láska sama o sebe nebolí, len my jej prisudzujeme bolesť ako vlastnosť a zákonitosť.
Naučila som sa, že ľudia, ktorí mi v živote ublížili alebo ešte ublížia, sú tí najlepší učitelia… pretože mi ukazujú kde som zraniteľná a nad čím sa mám vo svojom živote zamyslieť.Žijem v pravde… viete čo pod týmto pojmom chápem? Žijem v pravde k samej sebe, nie k pravde niekoho iného, nie k pravde verejnej… vyberám si v živote čo chcem a čo nechcem vedieť… ale pravdu si utvorím pre seba… nikoho nedokážete presvedčiť o svojej pravde, ak ju tak nevníma.
Naučila som sa, že mi je jedno aká je pravda vonku, akú pravdu či lož niekto napíše alebo povie… naučila som sa, že dôležitá je moja vnútorná úprimnosť k sebe a k pravde…lebo len tak viem, že dávam zo seba naozaj seba… že to niekto nechápe, neakceptuje alebo zavrhne… to nie je môj problém. Som tu pre seba lebo iba ja so sebou žijem celý život, iba ja idem so sebou všade kam idem a iba ja zodpovedám za to ako konám. Som veselá, som zlá, som smutná, viem plakať, som drzá, som nedochvíľna, nenávidím papierovačky, keď sa mi chce som lenivá, som panovačná, niekedy nadávam ako pohan, ale som aj milá, ústretová, rada pomáham, milujem deti, zvieratá, prírodu, umenie… a viete čo?
TOTO SOM JA A SOM NA TO HRDÁ… Chcete žiť tak ako ja? Prejdite svoju cestu a žite svoj život, žite to čo chcete a to čo milujete.
Volajte ma neveriaci Tomáš
Ako to všetko začína? Mnohí to veľmi dobre poznáte, príde zlom v živote, kedy si poviete, že už máte dosť toho, čo ste žili doteraz.
Dostávate sa do štádia, kedy sa pozeráte spätne na prežitý život a máte pocit, že nestál za nič, že všetko čo ste urobili, viedlo iba k vašim pádom, nezdaru či ku dnu, na ktorom práve sedíte.
Keď som sa ja dostala na také dno, uvedomila som si, že niečo sa musí zákonite zmeniť, pretože už horšie to nemohlo byť, tak som sa presviedčala, že to už bude len dobré. Veľmi, ale naozaj veľmi opatrne som sa skúšala z toho dna postaviť, odraziť sa a vyletieť neprichádzalo do úvahy. Mala som priveľký strach na to, aby som vystrelila za tým, čo som chcela.
Človek musí byť väčšinou dosť na dne, aby prehodnotil zmysel svojho života. To vám tak príde deň, kedy sa pozriete spätne na svoj život a zistíte, že ste presne tam, kde ste nikdy nechceli byť. Keď som k tomuto uvedomeniu prišla, boli to ťažké časy, bola som na dne ako psychicky, tak fyzicky, finančne aj emocionálne. Uvedomovala som si, že sa musí niečo stať, niečo radikálne. Niečo, čo mi pomôže buď sa odraziť od toho dna alebo ma to položí voňať fialky zospodu.
Vždy som bola na všetko sama, či na to dobré, či na to zlé. Učila som sa na vlastných vzostupoch i pádoch, nikdy neprišiel nikto, kto by mi povedal: „Toto nerob, lebo si nabiješ zadok.“ A tak som padala, odierala sa a vstávala. Občas som mala pocit, že môj život sú iba pády, to zbieranie sa a vstávanie mi bralo priveľa energie.
Nešla mi práca, aj keď som sa akokoľvek snažila a robila všetko, čo sa po mne žiadalo. Vždy prišlo niečo, čo mi danú pracovnú pozíciu znechutilo, lenže ja som zostávala iba preto, aby som mala prácu. Programy z dôb komunistickej éry sa podpísali na mojom presvedčení, že pracovať človek musí, je jedno čo robí, ale pracovať proste musí.
Ďalší skvelý program mi podsunuli moji rodičia: „Ak sa raz vydáš, je to na celý život. Je jedno či si šťastná a máš vzťah, ktorý ťa napĺňa, dôležitá je rodina. Pokiaľ ťa nebije, nie je alkoholik alebo sukničkár, nie je dôvod na rozvod.“ Ako malá som bola plná energie a snov, no po rokoch zmizla moja energia aj sny, musela som stáť nohami na zemi a ešte mi k nej priklincovali aj hlavu a srdce. No jednoducho, žila som „krásny vysnívaný“ život. Ovládaná strachom a predsudkami som nebola schopná pohnúť sa z miesta.
Až prišiel deň, kedy som si povedala „A DOSŤ“, toto nie som ja, takýto život nestojí za žitie. Mám predsa právo byť šťastná, milovaná a úspešná, mám právo byť sama sebou, i keď sa to iným nepáči, mám právo milovať a žiť svoje sny.A hlavne, chcem si dovoliť žiť podľa seba.
Keď chce človek v živote niečo zmeniť, potrebuje k tomu vedenie, vedenie, ktoré ho posunie na tú správnu cestu.Ale kde také vedenie hľadať? Kde nájsť toho správneho učiteľa? Koho sa spýtať, ako žiť svoj život? Čím viac budete nad tým premýšľať, tým viac budete nervózni, unavení a tým rýchlejšie to vzdáte.
Keď sa pozriem spätne na to ako sa vlastne moja premena začala, ani tomu neviem uveriť. Prišla mi do života kniha Tajomstvo, vtedy by som povedala, že úplnou náhodou, dnes viem, že cielene.Po príchode tejto knihy, začali prichádzať ďalšie a ďalšie, po nich som začala spoznávať ľudí, ktorí ma viedli, ktorí mi ukazovali cestu.
Viete ako vyzerala moja cesta? Sto metrov z nej bola nádherne posiata kvetmi, čistá, rovná a priama, po sto metroch zrazu prišla do cesty hora, niečo ako Alpy. Preliezť tú horu trvalo mesiace, po ťažkom zostupe prišla znova nádherná rovná, čistá jednoduchá a krásna cesta. Po krátkom úseku znova hora, ktorá už bola iba tak vysoká, ako Tatry. A tak sa moja cesta striedala s jednoduchosťou, krásou, zložitosťou a úskaliami.
Vaša cesta taká môže a nemusí byť, môžete tie hory obísť. No vaše výstupy a zostupy môžu byť oveľa ťažšie ako boli moje. Je iba na vás, ktorú cestu si zvolíte. Ukázať vám ju je jednoduché, ale kam povedú vaše kroky je iba na vás.Pred mojim prvým výstupom na takúto horu som si vypočula desiatky rád ako sa dá obísť, ale ja som si zvolila výstup, veď prečo by som si život zjednodušovala?
My ľudia sme zvláštne tvory, pokiaľ nezažijeme niečo na vlastnej koži, neveríme. Teda aspoň ja do tejto skupiny patrím. Ale dnes viem, že prekonanie tých obrovských hôr stálo za to, naučili ma, ako s nimi môžem spolupracovať, aj keď na prvý pohľad vzbudzujú strach.
Dnes sedím na lúke plnej kvetov, obzerám sa okolo seba, za mnou sú všetky tie hory, ktorými som prešla, predo mnou je nedohľadno, nádherne modrá obloha, rozkvitnutá lúka široko ďaleko a potôčik spomienok, ktorý preteká kúsok odo mňa.
Prešla som kus cesty, dnes už viem, že nech bude cesta pokračovať akokoľvek, som pripravená ju prijať v pokoji, mieri, s pokorou, úctou a láskou. Takto akosi to vyzerá obrazne, keď sa človek vydá skúmať sám seba, svoje možnosti, svoje poslanie, svoj osud.
Počas mojej cesty som sa stretla s mnohými duchovnými učeniami, to bola pre mňa veľká neznáma. Čo sa nedalo chytiť do ruky, tomu som neverila ani za mak. Pozerala som na ľudí, ktorí mi vraveli o Vesmíre, anjeloch, duchoch, energiách, čakrách, rôznych novodobých učeniach, o šamanoch, o automatickom písme a kresbe, o bielej či čiernej mágii, ako na bláznov.
Postavila som sa do pozície neveriaceho Tomáša.Premýšľala som či som sa úplne zbláznila ja alebo tí ľudia.Celé moje okolie zaplnili zrazu ezoterici a duchovní učitelia.Nemať zdravý sedliacky rozum, tak sa z nich asi zbláznim.Jeden hlásal jedno presvedčenie, druhý ho popieral, tretí hlásal niečo celkom iné, do toho sa pridružili ľudia hovoriaci o ufónoch.Raz som si tak sadla a započúvala sa sama do seba, o čom vlastne tí ľudia hovoria a naučila som sa jednu dôležitú vec. Vyberať si presne to, čo je dôležité pre mňa, pre moju vieru, moje presvedčenie.
Keď raz vkročíte do duchovného sveta, je dôležité, aby ste nezostali stáť na mieste, je úplne jedno čomu veríte a čomu nie, ono to totiž existuje a funguje aj bez vašej viery, dôležité je, aby ste sa posúvali a vyberali ste si učenia, ktoré vám v daný moment prinesú vnútorný osoh. Iba vy viete, čo na vás ako pôsobí. Každý z nás totiž k rozvoju potrebuje niečo iné.
Ani táto kniha ako celok vám nemusí nič povedať, no možno vás zaujme jediný článok, možno veta, ktorá vám dá presne ten zmysel, ktorý v daný moment potrebujete a to je pre mňa najväčším úspechom. To, že možno vďaka jednej vete vám zapadli zúbky kolieska presne tam, kam mali. Práve preto príbehy v knihe na seba nenadväzujú priamo, ale sú len premostením k sebapoznaniu. Nemusíte veriť všetkému o čom tu budem písať, ale všetky udalosti sa v mojom živote stali a boli vodítkom k tomu, kde som dnes.
Všetko z toho čo tu nájdete je prežité, spracované, overené a podložené mojimi životnými skúsenosťami.A viete čo? Aj mne samotnej ešte sem tam zasvieti majáčik s otázkou: „Ako je to možné? To je neuveriteľné, naozaj sa to stalo práve mne? “Preto spočiatku nie je vôbec dôležité čomu veríte, ale to, že robíte krok po kroku k tomu, aby ste nakoniec mohli vyhlásiť, že s krokmi prichádza viera.
Dobré a zlé správy
Poznáte situáciu kedy sa vás niekto spýta: mám pre teba dve správy, jednu dobrú a druhú zlú, ktorú chceš počuť ako prvú? Nejde ani tak o to, ktorú by ste chceli počuť prvú, ako o to, že niekto iný za vás vyberie, čo je pre vás zlá správa.Musím vám povedať jednu vec, ktorú som sa dozvedela z knihy a dávam jej za pravdu: „neexistuje ani dobrá, ani zlá správa.“
Čo zo správy urobí dobrú alebo zlú, je váš pocit, dojem z tej správy, to aký jej prikladáte význam.Uvediem vám to na jednoduchom príklade. „Vonku prší“ –niekomu táto správa dokáže pokaziť celý deň, je nepríjemný, mrzutý, nič ho nebaví a týmto pocitom dokáže nakaziť aj svoje okolie.Iný človek sa z dažďa raduje, pozoruje ako po okne stekajú kvapky a tvoria zaujímavý obrazec, teší sa, že záhradka dostala potrebnú vlahu, dážď mu umyl auto a on samôže s dáždnikom ísť poprechádzať a nadýchať čerstvého vzduchu.Na príklade vidíte, že jedna situácia - dvaja ľudia - dve odlišné stanoviská.Správa o tom, že vonku prší sama o sebe nemá žiaden význam. Je na každom z vás ako dokážete túto správu prijať.Čo človek, to názor a vy môžete byť práve ten, kto si povie, že dážď je úžasná vec aj keď ste sa práve chceli ísť opaľovať.
Keď ste v začiatkoch zmeny myslenia, prijať zlú správu a zmeniť jej frekvenciu na dobrú býva často nad ľudské sily. Jedným z dôvodov prečo tomu tak je, je to, že sa nedokážeme stíšiť, nielen vonkajší hlas, ale hlavne vnútorný, o ktorom veľa ľudí nemá ani poňatia, pretože žijete v uponáhľanom svete, pretože vnímate impulzy iba z vonka.Prijímate informácie automaticky bez hlbšieho zamyslenia sa nad nimi či sú pre vás užitočné či nie, či sú dôležité alebo bezvýznamné. Väčšinu informácií priraďujete úplne opačne, tie ktoré majú obohatiť váš život prehliadnete a tie, ktorým nemáte prisúdiť zbytočnú váhu nadhodnotíte.Vždy som bola zvedavá prečo vlastne sú dobré a zlé správy, prečo nemôžu byť iba dobré správy.
Dobré správy sú to najkrajšie čo nás v živote stretáva, ako je narodenie dieťaťa, skvelé výsledky v škole či v práci, zamilovanie sa do novej lásky, cestovanie na dovolenku, výhra v lotérii.Ako je pre každého niečo iné zlá správa, tak isto je to aj s dobrou správou.
Predstavte si, že ste firma, ktorá je v súťaži o získanie zákazky. Práve vám prišla správa, že ste súťaž o získanie zákazky vyhrali, samozrejme, že budete mať radosť, pretože to znamená, že ľudia, ktorí u vás pracujú budú mať prácu, plat, stravu, zabezpečia rodinu a taktiež vy budete profitovať.No v súťaži o zákazku boli ďalšie tri firmy, ktoré túto možnosť nedostali. Čo myslíte, ako asi prijmú túto správu o vašej výhre? Určite minimálne dvaja majitelia jasať nebudú.Možno sa nájde jeden, ktorý si povie, že je skvelé, že to vyhrala vaša firma, možno s vami nadviaže spoluprácu a možno si povie, že vyhrá inú súťaž.Najväčšia pravdepodobnosť ale je, že vám priať nebudú, lebo dostali zlú správu. No iba od nich záleží, ako sa k tejto správe postavia, ktorú stranu mince si vyberú.
Raz som si len tak sadla a zamyslela sa nad tým, čo ma ovplyvňuje pri prijatí správy ako takej. Zistila som, že keď dostanem správu, prvé čo ma napadne je, či ma môže táto správa nejako ohroziť, ublížiť mi alebo ma bude stáť niečo, čo sa bojím pustiť či naopak prijať.Posúdenie správy ako zlej je vždy ovplyvnené strachom.Strach bol ten, čo mi vždy hodil červenú kontrolku, ktorá mi ukazovala smer správy.A tak som si začala rozoberať zlé správy a hľadať v nich, ktorýže to je strach, ktorý vyvolal vo mne odozvu na správu.Skúste to aj vy, keď dostanete zlú správu, rozobrať si, prečo máte pocit, že je zlá, prečo vo vás vyvolala negatívny pocit, či ste jej nepriradili prílišnú dôležitosť a či je naozaj táto správa príčinou vášho strachu. Strachom, ktoré nás ovládajú sa budem v tejto knihe venovať dosť často, pretože zaberajú v našich životoch priveľa miesta, ktoré je treba uvoľniť.

